દક્ષિણ ભારતના રાજકારણમાં લગભગ તમામ સુપરસ્ટારોએ પોતાના જબ્બર ફૅનબેઝને પોતાની રાજકીય મહત્વાકાંક્ષાઓ પૂરી કરવામાં ઉપયોગ કર્યો છે. એમાં રજનીકાન્ત પણ બાકાત નથી. ૧૯૯૫માં તત્કાલીન વડા પ્રધાન પી. વી. નરસિંહ રાવને મળ્યા પછી રજનીકાન્તે કૉન્ગ્રેસ પાર્ટીને સપોર્ટ કરવાનું શરૂ કરી દીધું હતું. એ વખતે માત્ર રજનીકાન્તના ચાહકોના જોરે જ કૉન્ગ્રેસ પાર્ટી તામિલનાડુમાં ૧૩૦થી વધુ સીટો જીતી શકે છે એવી આગાહીઓ કરવામાં આવી હતી, પરંતુ ત્યાર પછીના વર્ષે કૉન્ગ્રેસે ત્યાંના મોટા પક્ષ ઑલ ઇન્ડિયા અન્ના દ્રવિડ મુન્નેત્ર કઝગમને પોતાનો ટેકો જાહેર કર્યો અને ત્યારથી રજનીકાન્તે પણ પોતાનો સપોર્ટ બદલીને તેની હરીફ પાર્ટી દ્રવિડ મુન્નેત્ર કઝગમને તથા એના જોડાણમાં રહેલી તામિલ મનિલા કૉન્ગ્રેસને સમર્થન જાહેર કરી દીધું હતું. એ વખતે ચૂંટણીમાં તામિલ મનિલા કૉન્ગ્રેસનું ચૂંટણીચિહ્ન સાઇકલ હતું. ત્યારે રજનીકાન્તનો અન્નામલાઈ ફિલ્મનો સાઇકલ ચલાવતા પોઝનો ચૂંટણીની તસવીરોમાં ભરપૂર ઉપયોગ થયો હતો. રજનીકાન્તના સ્ટારડમનો પ્રચાર કહો કે ગમે તે, પરંતુ એ વખતે આ જોડાણને જ્વલંત જીત મળી હતી. ૨૦૦૪માં રજનીકાન્તે પોતાની વફાદારી ફરીથી બદલી અને ભારતીય જનતા પાર્ટીને પોતાનો ટેકો જાહેર કર્યો. જોકે તેમણે એ સિવાય ખાસ કશો સક્રિય રસ લીધો નહોતો. એ ચૂંટણીમાં ભારતીય જનતા પાર્ટીને બદલે કૉન્ગ્રેસ શાઇનિંગ થઈ અને દેશમાં તથા તામિલનાડુ બન્ને ઠેકાણે ભારતીય જનતા પાર્ટીનો રકાસ થયો.